b"\n_START_ARTICLE_\nThuir\n_START_SECTION_\nGeografi\n_START_PARAGRAPH_\nThuir ligger i landskabet Aspres p\xc3\xa5 Roussillon-sletten 13 km sydvest for Perpignan og 23 km fra Middelhavet. N\xc3\xa6rmeste byer er mod nord Saint-F\xc3\xa9liu-d'Avall (7 km), mod syd\xc3\xb8st Llupia (2 km), mod syd Sainte-Colombe-de-la-Commanderie (2 km) og mod vest Castelnou (6 km).\n_START_SECTION_\nHistorie\n_START_PARAGRAPH_\nThuir n\xc3\xa6vnes f\xc3\xb8rste gang i 953. I slutningen af det 10. \xc3\xa5rhundrede tilh\xc3\xb8rte byen greverne af Besal\xc3\xba, men blev herefter kongen af Aragoniens ejendom. Flere gange i de n\xc3\xa6ste \xc3\xa5rhundreder solgte kongen byen til lokale herrem\xc3\xa6nd for senere at generhverve den. Fra 1431 til Pyren\xc3\xa6erfreden i 1659, hvorefter Frankrig annekterede Roussillon, var Thuir kun en kongeby, hvilket bet\xc3\xb8d f\xc3\xa6rre skatter og diverse privilegier._NEWLINE_Byen voksede op omkring 'La Cellera', som var en kirke med kirkeg\xc3\xa5rd og et lille slot. I det 13. \xc3\xa5rhundrede byggede Jakob 2. af Mallorca en ny bymur, for at beskytte byen, der l\xc3\xa5 i et udsat gr\xc3\xa6nseomr\xc3\xa5de. Resterne af muren kan stadig ses i dag. i 2000 genopbyggedes en af de gamle byporte, som var blevet revet ned i 1896._NEWLINE_Under Pyren\xc3\xa6erkrigen i 1793 blev Thuir besat af spanske tropper den 29. juli, men efter en fransk belejring trak de sig tilbage igen den 21. september._NEWLINE_Den gamle kirke fra det 10. \xc3\xa5rhundrede blev i slutningen af det 18. \xc3\xa5rhundrede revet ned og en ny blev bygget samme sted. Kirken Notre Dame de la Victoire indviedes dog f\xc3\xb8rst i 1816._NEWLINE_I 1866 stiftede de to br\xc3\xb8dre Simon og Pallade Violet et firma i Thuir, som med tiden skulle bliver verdenskendt for den vinbaserede ap\xc3\xa9ritif Byrrh. Storhedstiden var 1930'erne men salget har v\xc3\xa6ret faldende siden da. Firmaet forblev i familieeje indtil 1960, hvor det fusionerede med C.D.C., som lavede Dubonnet. Ved fusionen var der besk\xc3\xa6ftiget 200 i Thuir. Byrrh produceres stadig i Thuir og er i dag ejet af Pernod Ricard. De gamle produktionsfaciliteter er en stor turistattraktion og omfatter bl.a. et k\xc3\xa6mpe egetr\xc3\xa6sfad fra 1950 p\xc3\xa5 10.002 hl, som skulle v\xc3\xa6re verdens st\xc3\xb8rste og en stor hal tegnet af Gustave Eiffel."